Borghild Jørgensen

Borghild Maria Jørgensen (født Iversen 10. februar 1883 i Trondheim, død 29. april 1947 i Trondheim) var en norsk forfatter som skrev ungpikebøker i mellomkrigstiden.

Liv og virke 
Borghild Jørgensen bokdebuterte i 1929 med Smil bare smil – en bok om unge piker, som ble utgitt på Aschehoug forlag. I årene som fulgte skrev hun en rekke bøker rettet mot et ungpikepublikum. Fortellingen Voksne døtre (1935) var samtidsaktuell i sin behandling av foreldres forhold til unge moderne døtre.

I dagspressen skrev hun bidrag signert Mank. Hun skrev også flere sangtekster. I 1913 utga hun sammen med komponisten Hedvig Wexels Korsbrekke en samling barnesanger under tittelen Mors viser'.

Jørgensen var formann i foreningen Sildraapen, en kontrollstasjon for spedbarn, opprettet i 1912.

 Familie 
Borghild Jørgensen var datter av forretningsmann og stortingsmann Baard Iversen (1836-1920) og Anna Johanne Georgine Junge (1842–1933). Hun ble 8. februar 1906 gift i Vår Frue kirke i sin fødeby Trondheim med Trygve Marstrand Jørgensen, som senere tok over driften av selskapet B. Iversen & Co.

 Bibliografi 
 1913: Mors viser, 10 barnesanger, sammen med Hedvig Wexels Korsbrekke, Norsk Musikforlag
 1929: Smil bare smil – en bok om unge piker, Aschehoug, Oslo
 1930: «Jeg velger mig april», Aschehoug, Oslo
 1931: Lille jomfru Guri, Aschehoug, Oslo
 1933: I faresonen, Aschehoug, Oslo
 1933: Miss Martens fra Norge, Aschehoug, Oslo
 1935: Voksne døtre, Aschehoug, Oslo
 1936: Med trollsplint i øiet'', Aschehoug, Oslo

Referanser

Kilder 
 

Norske forfattere
Personer fra Trondheim kommune